ചന്ദനപ്പള്ളി സെന്റ് ജോര്ജ് ദേവാലയത്തിന്റെ കൂദാശ നാളെ പത്തനംതിട്ട: ചന്ദനപ്പള്ളി സെന്റ് ജോര്ജ് മലങ്കര കത്തോലിക്കാ ഇടവകയുടെ പുതിയ ദേവാലയത്തിന്റെ കൂദാശ 14, 15 തീയതികളില് നടക്കുമെന്ന് ട്രസ്റ്റി സൈമണ് ഡേവിഡ്, പബ്ലിസിറ്റി ഭാരവാഹികളായ റോയ്സ് രാജന്, വില്സണ് ചന്ദനപ്പള്ളി, ഗീവര്ഗീസ് കുളത്തിനാല്, വില്സണ് പാലവിള ഫിലിപ്പ് കിടങ്ങില് എന്നിവര് അറിയിച്ചു .ഇന്ന് വൈകുന്നേരം 5.30 ന് ജപമാല, ആറിന് കുരിശിന്റെ വഴിയുമായി ബന്ധപ്പെട്ടു സ്ഥാപിച്ചിട്ടുള്ള സ്ഥലങ്ങളുടെയും ഫാ. ആന്റണി കേളംപറമ്ബില് മെമ്മോറിയലായി പണിതിരിക്കുന്ന മെമ്മോറിയാ മമ്മാരെയുടെയും കൂദാശ രൂപതാധ്യക്ഷന് ഡോ. സാമുവേല് മാര് ഐറേനിയോസ് മെത്രാപ്പോലീത്ത നിര്വഹിക്കും. നാളെ മൂന്നിന് പുതിയ ദേവാലയത്തിന്റെ കൂദാശ നടക്കും. കര്ദ്ദിനാള് മാര് ബസേലിയോസ് ക്ലിമീസ് കാതോലിക്ക ബാവ മുഖ്യ കാര്മികത്വം വഹിക്കും. രൂപതാധ്യക്ഷന് ഡോ. സാമുവേല് മാര് ഐറേനിയോസ്, രൂപത പ്രഥമ അധ്യക്ഷന് യൂഹാനോന് മാര് ക്രിസോസ്റ്റം, സഭയിലെ ഇതര മെത്രാപ്പോലീത്തമാര്, സഹോദരീ സഭയിലെ മെത്രാപ്പോലീത്തമാര് എന്നിവര് സഹകാര്മികരാകും. ദേവാലയത്തിന്റെ മുന്ഭാഗത്തും ഇരു വശങ്ങളിലുമായി ക്രമീകരിച്ചിരിക്കുന്ന നിത്യാരാധന ചാപ്പല് കൂദാശയും വിശുദ്ധരുടെ തിരുശേഷിപ്പുകളും സഹദായുടെ തിരുസ്വരുപവും പ്രതിഷ്ഠിക്കുന്ന ചാപ്പലിന്റെ കൂദാശയും നടക്കും. 15 ന് രാവിലെ പൊന്തിഫിക്കല് കുര്ബാന. രാവിലെ 7.30 ന് പ്രഭാത പ്രാര്ഥന, എട്ടിന് കര്ദ്ദിനാള് മാര് ബസേലിയോസ് ക്ലീമിസ് കാതോലിക്ക ബാവക്ക് സ്വീകരണം, തുടര്ന്ന് കുര്ബാന. വൈകുന്നേരം അഞ്ചിന് രൂപതാ ധ്യക്ഷന് ഡോ. സാമുവല് മാര് ഐറേനിയോസ് മെത്രാപ്പോലീത്തായുടെ മുഖ്യ കാര്മികത്വത്തിലും കുര്ബാന ഉണ്ടായിരിക്കും. പ്രധാന മദ്ബഹായുടെ ഇരുവശങ്ങളിലായി ക്രമീകരിചിരിക്കുന്ന അള്ത്താരയില് പ്രതിഷ്ഠിക്കുന്നതിനായി ജര്മന് കൊളോണ് രൂപതയില് നിന്നും കൊണ്ടു വന്നിട്ടുള്ള സ്വര്ണ നിര്മിതമായ ഗീവര്ഗീസ് സഹദായുടെ രൂപവും ദൈവ മാതാവിന്റെ രുപവും മൂറോന് കൂദാശയോടനുബന്ധിച്ച് പ്രത്യേകം പ്രതിഷ്ഠിക്കും. കൂദാശയോടനുബന്ധിച്ച് നവതി നിവേദ്യം, മൂറോന് പ്രസാദം എന്ന പേരില് മൂന്ന് ജീവകാരുണ്യപദ്ധതികള്ക്കും തുടക്കം കുറിക്കും. ഭവന നിര്മാണം, വിവാഹ വിദ്യാഭ്യാസ സഹായം, ചികില്സാ സഹായം എന്നിവയാണ് പദ്ധതികള്. പരിശുദ്ധ ഫ്രാന്സിസ് മാര്പ്പാപ്പയില് നിന്ന് ആശിര്വദിച്ച് ഏറ്റുവാങ്ങിയ അടിസ്ഥാന ശില 2015 ഫെബ്രുവയില് സ്ഥാപിച്ചാണ് പുതിയ ദേവാലയത്തിന്റെ നിര്മാണം ആരംഭിച്ചത്. ഇടവക വികാരി ഫാ. സജി മാടമണ്ണില് നേതൃത്വം നല്കി.